สิ้นฉัตรชัย วิเศษสุวรรณภูมิ ศิลปินแห่งชาติปี 2540 เจ้าของนามปากกาพนมเทียน นักเขียนนวนิยายจุฬาตรีคูณ เล็บครุฑ เพชรพระอุมา
สิ้นฉัตรชัย วิเศษสุวรรณภูมิ ศิลปินแห่งชาติปี 2540 เจ้าของนามปากกาพนมเทียน นักเขียนนวนิยายจุฬาตรีคูณ เล็บครุฑ เพชรพระอุมา นายชาย นครชัย อธิบดีกรมส่งเสริมวัฒนธรรม กล่าวว่า  ได้รับรายงานนายฉัตรชัย วิเศษสุวรรณภูมิ  ศิลปินแห่งชาติ สาขาวรรณศิลป์  ปี  2540 เจ้าของนามปากกา “พนมเทียน”  เสียชีวิต เมื่อวันที่ 21  เมษายน 2563 เวลา  09.15 น. ณ โรงพยาบาลรามคำแหง เนื่องจากโรคชรา สิริอายุ 89  ปี โดยครอบครัวขอเลื่อนพิธีบำเพ็ญกุศลศพออกไปก่อนอย่างไม่มีกำหนด เนื่องจากยังอยู่ในช่วงการแพร่ระบาดของโรคโควิด-19 หากสถานการณ์ดีขึ้นแล้วจะแจ้งรายละเอียดการบำเพ็ญกุศลศพให้ทราบต่อไป โดยกรมส่งเสริมวัฒนธรรม ได้มอบเงินช่วยเหลือเมื่อเสียชีวิตเพื่อร่วมการบำเพ็ญกุศลศพ และเงินช่วยเหลือค่าจัดทำหนังสือเพื่อเผยแพร่ผลงานเมื่อเสียชีวิตต่อไปนายฉัตรชัย วิเศษสุวรรณภูมิ นับเป็นนักเขียน ที่สร้างผลงานทรงคุณค่าไว้มากมายเกือบ 5 ทศวรรษ ผลงานเป็นที่นิยมคือนวนิยายจำนวนมากถึง 38 เรื่อง อาทิเช่น จุฬาตรีคูณ เล็บครุฑ เพชรพระอุมา ศิวาราตรี สามารถใช้จินตนาการสร้างสรรค์ผลงานอย่างรอบรู้และมีประสบการณ์ที่หลากหลายเขียนได้หลายประเภททั้งประเภทจินตนิยาย อาชญนิยาย นวนิยายสืบสวนสอบสวน ผจญภัย พาฝัน และสาระนิยาย มีการใช้ภาษางดงามและให้ภาพที่คมชัด อีกทั้งยังสร้างงานศิลปแขนงอื่น เช่น ละครวิทยุ ละครเวที เพลงประกอบละครเวที โดยเฉพาะเรื่อง จุฬาตรีคูณ เป็นที่นิยมกันมาตลอด 5 ทศวรรษ ตลอดชีวิตได้สร้างสรรค์ผลงานทางที่ทรงคุณค่า มาเป็นเวลายาวนานเกือบครึ่งศตวรรษ จึงได้รับการยกย่องเชิดชูเกียรติเป็นศิลปินแห่งชาติ สาขาวรรณศิลป์ปี 2540